Organies werk as jy daarin glo | Landbou
DIE Voël- en dierelewe in 'n organiese boerdery is volgens kundiges baie meer volop as in konvensionele landerye. Foto'S: Charné Kemp
Baie boere dink organies kan nie in een asem met 'n kommersiële sukses genoem word nie. Ja, daar is heelwat vereistes en nie noodwendig minder probleme nie, maar as 'n mens dit reg benader, hoef die twee mekaar nie uit te sluit nie.
Mnr. Jacques de Villiers, direkteur van die Zilverstroom Farms-boerdery buite Prieska, sien kans vir dié eise, want hy boer vir sy kinders se toekoms. "Organiese verbouing dwing 'n mens om dieper te dink, te eksperimenteer en planne te beraam."
Hy verbou organiese pampoene en patats wat aan die Europese mark gelewer word. Die lusern wat hy tussendeur op die landerye plant om grondgesondheid te verbeter, is ook organies. Sy pekanneutboorde is nog in die oorgangsfase na organies.